PTT รับเต็ม บริษัทลูกงานดี Q3/59 พลิกกำไร 2.69 หมื่นลบ.
PTT รับเต็ม บริษัทลูกงานดี Q3/59 พลิกมีกำไร 2.69 หมื่นลบ. จากปีก่อนที่ขาดทุน 2.65 หมื่นลบ. ขณะที่ 9 เดือนแรกมีกำไร 7.55 หมื่นลบ. เพิ่มขึ้น 282% จากปีก่อนที่มีกำไร 1.97 หมื่นลบ.
14 พ.ย. 2559

บริษัท ปตท. จำกัด (มหาชน) หรือ PTT รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 2.69 หมื่นล้านบาท หรือมีกำไรสุทธิ 9.41 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 2.65 หมื่นล้านบาท หรือขาดทุนสุทธิ 9.14 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 7.55 หมื่นล้านบาท หรือมีกำไรสุทธิ 26.15 บาทต่อหุ้น เพิ่มขึ้น 282.43% จากช่วงเดียวกันของปีก่อนที่มีกำไรสุทธิ 1.97 หมื่นล้านบาท หรือมีกำไรสุทธิ 6.94 บาทต่อหุ้น
โดยผลการดำเนินงานในไตรมาส 3/59 ที่พลิกมีกำไรเนื่องจาก ต้นทุนค่าก๊าซธรรมชาติที่ทยอยปรับลงตามราคาน้ำมันที่ลดลงตั้งแต่กลางปีที่ผ่านมา ส่งผลให้ผลการดำเนินงานของ ปตท. ดีขึ้นโดยเฉพาะจากการขายผลิตภัณฑ์จากโรงแยกก๊าซธรรมชาติ ขณะที่ผลการดำเนินงานบริษัทในกลุ่ม PTTEP มีผลการดำเนินงานเพิ่มขึ้น จากกำไรจากการประกันความเสี่ยงราคาน้ำมัน รวมถึงกำไรและผลประโยชน์ทางภาษีที่เกี่ยวข้องกับผลกระทบของค่าเงินบาทที่แข็งค่าขึ้นเมื่อเทียบกับเงินเหรียญสหรัฐฯ (PTTEP ไตรมาส 3/59 พลิกมีกำไร 5.45 พันล้านบาท เทียบกับช่วงเดียวกันของปีก่อนที่มีผลขาดทุน 4.62 หมื่นล้านบาท ทั้งนี้ ช่วงเดียวกันจากปีก่อน PTTEP ต้องตั้งสำรองกว่า 5 หมื่นล้านบาท ส่งผลให้ PTT ซึ่งเป็นบริษัทแม่ต้องรับรู้รายการดังกล่าวไปด้วย)